122332216554

Ратов Дархан,

№68 “Жібек жолы” жалпы білім беретін мектебінің АӘД пәні мұғалімі.

Түркістан облысы, Жетісай ауданы

**ОТАНШЫЛ ҰРПАҚ ТӘРБИЕЛЕУ ІСІНДЕГІ**

**АЛҒАШҚЫ ӘСКЕРИ ЖӘНЕ ТЕХНОЛОГИЯЛЫҚ ДАЙЫНДЫҚ**

**ПӘНІ**

Жастарды әскери қызметке жақсы дайындау мақсатында Алғашқы әскери және технологиялық дайындық туралы ҚР Үкімет қаулысына сәйкес алғашқы әскери және технологиялық дайындық бағдарламасы бойынша барлық оқу орындарында оқу материалдық базалары болуы керек. Алғашқы әскери даярлық жалпы орта білімнің жалпы білім беру оқу бағдарламаларын, техникалық және кәсіптік (арнаулыдан басқа), орта білімнен кейінгі білімнің кәсіптік оқу бағдарламаларын іске асыратын білім беру ұйымдарында жүргізіледі. Оқытудың тиімділігін арттыру барысында жаңа оқыту технологиясының әдіс-тәсілдері арқылы жеке тұлғаны қалыптастыру, оқушының даралығын сақтап, білім сапасын жетілдіру.

Әскери-патриоттық тәрбие беру арқылы жастардың саналы сезімін, көзқарасын қалыптастыруға болады. Білім беру ошағында патриоттық тәрбие беру, Отанымыздың саналы да белсенді күрескерлерін тәрбиелеуге, оларды еліміздің игілігіне жанқиярлықпен еңбек етуге, республикамыздың мүддесін қорғауға жаңа мүмкіндіктер туғызуға бағыттайды. Патриоттық тәрбиенің танымдары – жастарды Отанды қорғауға даярлау, жас азаматтардың үлгі боларлық мінездерін қалыптастыру болып табылады. Сондықтан жастардың дүние танымын, білімін, көзқарасын қалыптастыруда оқу орындары шешуші рөл атқарады. Жастардың аға ұрпақтың лайықты мұрагері болуы үшін, батырларымыздың Отанды қорғау жолында жасаған ерлік істерінің ұлылығын жете түсіндіріп отыруымыз қажет. Сол арқылы әрбір жас ұрпақ еліміздің келешегі жолында табанды күрескер болуы керек екенін түсінуі керек. Отансүйгіш жастарды тәрбиелеудің негізі білім ордасынан басталады. Жас ұрпаққа әскери-патриоттық тәрбие беру міндеті, олардың Отанды қорғауға ұдайы әзір болуы, моральдық-психологиялық жағынан даярлау – ол әрбір ұстаз, әрбір жетекші-басшы, әрбір әскер басылар тапсырмасында жаңғырып тұруы тиіс.

Қазақстан Республикасы Қарулы Күштері еліміздің қорғанысын нығайту және мемлекетіміздің әскери әлеуетін жоғарылата түсу үшін жан-жақты жұмыстар жүргізуде. Қазіргі таңда - ұлттық қауіпсіздікті қамтамасыз ету мемлекетіміздің басты міндеттерінің бірі болып саналады. Ал заманауи әскери техника мен кару-жарақты жоғары деңгейде меңгерген әскери қызметші - еліміздің Қарулы Күштерінің қабілеттілігін қамтамасыз етудің негізгі кепілі болып табылады. Бүгінгі танда жастарды әскери қызметке даярлаумен шұғылданатын мекемелер мен жауапты тұлғалар, болашақ сарбаздарды Қазақстан Республикасының әскери бөлімдерінде табысты қызмет етуге даярлауға аса жауапкершілікпен қарауда. Еліміздің қорғаныс қабілетін қамтамасыз ету – бүкіл халықтық іс және ол үшін жастардың бойында өз еліне деген патриоттық сезім, Отанына деген сүйіспеншілік, еліміздің қауіпсіздігі мен қарқынды дамуына деген жауапкершілікті сезіну секілді қасиеттерді қалыптастыра білу жауапты да, маңызды іс-шаралардың бірі болмақ.

Біз, мектепте сабақ бере отырып, ұлт болашағын дайындаймыз. Әрбір оқушы келешекте Отанды қасық қаны қалғанша қорғаған кешегі Қабанбай мен Бөгенбай, Бауыржан мен Рахымжан, Әлия мен Мәншүк, Тоқтар мен Айдын сынды батыр тұлғалардың ұрпағы екенін сезініп, солар сынды батыр болуды армандаса нұр үстіне нұр емес пе? Оқушыларды оқыту мен тәрбиелеудің міндеті олардың бойында іскерлік, білімдік дағдыларымен қатар туған жерін, елін сүйетін, ел дәстүрін қастерлейтін мәдени парасаттылық сезімін тәрбиелеумен астасып жатыр. Оқушыларды отансүйгіштікке, елжандылыққа тәрбиелеуде басқа пәндермен қатар алғашқы әскери және технологиялық дайындық пәнінің атқаратын жүгі қомақты. Дені сау, мықты болашақ жауынгерлерді тәрбиелеудің маңыздылығын жан жүрегімен түсініп, оқушыларды ерлік дәстүр рухында тәрбиелеуді мақсат тұтқан ұстаз ғана ел намысын қорғайтын, пендешілік мүддеден ұлт мүддесін жоғары қоятын шын мәнісіндегі азаматтарды тәрбиелей алады. Тұлғаны тәрбиелейтін ұстаздың өзі де тұлға болуы тиіс. Ол өзінің еңбекқорлығымен және әр істі зор жауапкершілікпен атқаратын іскерлігімен танылады. Әр оқушыны бала ретінде емес, терезесі тең азамат ретінде, елдің ертеңі ретінде бағалап, зор сенім артуы арқылы балғын жігіттердің сеніміне ие болады. Әр шәкірт оны ұстаз-аға, ұстаз-дос ретінде таниды. Тәрбиелі – тәртіптің құлы екенін терең түсінген ұстаз әр жасөспірімнің сыйлауы азаматтық парасат екенін санаға сіңіреді. Мектеп қабырғасындағы оқушыларға әскери-патриоттық тәрбие тек қана 10-11 сыныптарда өтілетін алғашқы әскери және технологиялық дайындық сабағында ғана емес, барлық сынып оқушыларына, сыныпта және сабақтан тыс өтілетін іс-шаралар арқылы да беріледі. Осы мақсатта алғашқы әскери және етхнологиялық дайындықпен жастарды әскери-патриоттық жағынан тәрбиелеу сапасы көбінесе оқу орындары мен білімді ұйымдастыратын мекемелердің оқу базасының бар болуы мен жағдайына байланысты болады.

«Ешкім іштен батыр болып тумайды: батырлық та, мінез секілді өскен орта, көрген тәрбиеге байланысты қалыптасады»-деп, батыр бабамыз Бауыржан Момышұлы батыр тұлғасының мәнін ашып бергендей. Неге дейсіз бе? Адамның алған білімі, өскен ортасы, достары мен ұстаздары оның қалыптасуында маңызды рөл атқарады. Бір отбасында неше бала болса, сонша түрлі мінез болмай ма? Бірақ отбасында тәрбие бәріне бірдей берілген. Мектеп қабырғасында оқытылатын алғашқы әскери және технологиялық дайындық пәнінде әрбір оқушы тұлғасынан елін, жерін ел басына күн туса қасқайып қарсы тұруға, қасық қаны қалғанша жаумен күресіп халқы мен жерін сақтауға үйрету біздің басты міндетіміз. Өйткені, отбасында берілген Отанға деген сүйіспеншілікті мектеп қабырғасында әскери-патриоттық тәрбиемен ұштастырып, оның құндылығын арттыра білсек ұстаздық еңбегіміздің еселенгені емес пе?! «Ел боламын десең, бесігіңді түзе», -дейді Мұхтар Омарханұлы. Бұл дегеніңіз балаға тәрбие берудің бесіктен, отбасынан басталып білім ошағында болаттай шыңдап, елім деп соққан жүрегінің алауы қандай жауды болсын күйдіріп жіберетін ұрпақ тәрбиелеу деп білемін. Әскери-патриоттық тәрбиенің құндылығы да осында жатыр. Отбасына, ұлтына адал болған тұлғадан ел мақтанышы шығары сөзсіз.

Алғашқы әскери және технологиялық дайындыққа үйретудің басты міндеттері негізінде нақты дидактикалық тапсырмалар қарастырылады, оның ішінде аса маңыздысы оқушылардың сенімділігін, саналы түрде Қазақстан Республикасы егемендігін қорғау қажеттілігін, әскери қызметке жауапкершілікпен қарауды қалыптастыру болып табылады. Жалпы орта білім беру деңгейі бойынша «Алғашқы әскери дайындық» пәнінің мазмұны пәннің мақсат, міндеттеріне және оқушылардың жас ерекшеліктеріне сәйкес айқындалады.

Осы тұста методикадан хабары бар, тәжірибесі озат мұғалімдердің көмегі көп болмақ. Өйткені, мұғалім оқушыға тек қана білім емес, өзінің тәрбиесін, тәжірибесін қоса бергенде ғана жан-жақты дамыған жеке тұлғаны қалыптастыра алады деп ойлаймын. Өзі әскерде болған, әскери тәртіпті көрген офицер-сержант, сарбаздар әскери жетекшілікті абыроймен алып шығары сөзсіз. Себебі, болашақ ел азаматын ең бірінші, Отанды қорғауға, Отан алдындағы борышын қалтқысыз абыроймен өтеп шығуға дайындайтын осы талаптарға сай қызметкерлер болады.

Сөзім соңында, жастарға әскери – патриоттық тәрбие берудің мақсаты-азаматтардың бойында жоғары патриоттық сананы, өз елі үшін мақтаныш сезімін қалыптастыру, Отанның мүдделерін қорғау жөніндегі азаматтық борышы мен конституциялық міндеттерін орындауға дайындығын тәрбиелеу. Әскери-патриоттық тәрбие жастардың бойында патриоттық сезім мен азаматтықты қалыптастыруда маңызды рөл атқарады.